Reklaam propagandasaitidel: firmade reaktsioonid – Propastop
08.03.2022
Propastop avaldas eelmisel nädalal loo, milles tõi esile need Eestiga seotud firmad, mis avaldasid reklaame Kremli sõjapropaganda saitidel. Mitmed ettevõtted reageerisid postitusele õige ruttu.
Sellised vastutustundlikud ettevõtted on Avaeksperdid, Floorin, Kaup24 (omanikfirma PHH Group), Kohvisemu ja PasDrive (KS Capital OÜ). Facebooki kaudu on propagandakanalites reklaamimisest loobumisest teatanud Vineerimaailm (Klavis OÜ) ja YIT-i teenindav meediafirma. Lisaks on loobumisest märku andnud Astrobaltics, Bondora, Elmo rent, E-sahver, Kompressorikeskus ja  Technopolis.
Ka Upgreat teatas reklaamist loobumisest, tõsi küll, üpris isikupärases vormis. Kõigepealt süüdistas firma juht Marko Kärner Propastoppi laimus ja käskis ettevõtte nime listist eemaldada. Loobumisteate tõi alles tõestusmaterjal, et Upgreati reklaam tõepoolest Lenta.ru lehel ilmus.
Varem on propagandakanalites reklaamimisest loobumisest teatanud Sisekaitseakadeemia, Tervise Arengu Instituut, Swedbank, Nordea ja Telia. Seega võib öelda, et Eestis on üheksateist vastutustundlikku asutust ja firmat, kes on otsesõnu välja öelnud, et nad propagandat oma reklaamiga ei rahasta. Ülejäänud ei ole oma seisukohast teada andnud. Võib loota, et nad on vaikselt probleemi lahendanud.
Täiendatud!
12. märtsi seisuga on reklaamist loobumisest teatanud ka Airvitamin (Airvitamin Grupp OÜ), Bonava (Bonava Eesti OÜ), Inbank (Inbank Finance AS).
15. märtsil teatanud loobumisest Bauhaus (Bauhaus Eesti UÜ)
Mõned firmad aga ei loobu
Kogu probleemist on ent suva ettevõtetel, kelle reklaame kuvati propagandasaitidel veel eile, 7. märtsil, neli päeva pärast algse postituse ilmumist. Nendeks on:
Airvitamin ehk Airvitamin Grupp OÜ
Weekend Shoes ehk Weekend Eesti OÜ
Uute tulijatena võib nimekirja kanda kaks Eesti ettevõtet. Ehk sunnib negatiivne tähelepanu ning tarbijate surve ka neid sellest loobuma.
Autoforte, Peugeot’ ametlik esindaja Eestis
Arvuti24.net ehk Arvutiabi-Esoft OÜ
Plakat: Roberlan Borges / Flickr / CC